NARIADENIE RADY (ES) č. 129/2007
z 12. februára 2007,
ktorým sa ustanovuje oslobodenie od cla pre určité farmaceutické aktívne zložky, ktoré majú medzinárodný generický názov (INN) pridelený Svetovou zdravotníckou organizáciou, a pre určité výrobky používané na výrobu hotových farmaceutických výrobkov a ktorým sa mení a dopĺňa príloha I k nariadeniu (EHS) č. 2658/87
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Počas rokovaní Uruguajského kola sa Spoločenstvo a viacero krajín dohodli, že by mali byť oslobodené od cla farmaceutické výrobky, ktoré spadajú pod kapitolu 30 harmonizovaného systému (HS) a pod položky HS 2936,2937, 2939 a 2941, ako aj určené farmaceuticky aktívne zložky, ktoré majú medzinárodný generický názov (INN) pridelený Svetovou zdravotníckou organizáciou, vybrané soli, estery alebo hydráty takýchto INN a určené medziprodukty, ktoré sa používajú na výrobu hotových výrobkov.
(2)
Výsledky týchto diskusií, uvedené v zázname z diskusií, boli zahrnuté do tarifného zoznamu účastníkov, ktorí sa pripojili k Marakešskému protokolu ku GATT z roku 1994.
(3)
Účastníci sa tiež dohodli, že zástupcovia členov Svetovej obchodnej organizácie (WTO), ktorí sú stranami záznamu z diskusií, sa budú stretávať pod záštitou Rady WTO pre obchod s tovarom spravidla každé tri roky, aby preskúmali zoznam výrobkov a po vzájomnej dohode pridali ďalšie farmaceutické výrobky, ktoré budú oslobodené od cla.
(4)
V priebehu troch takýchto preskúmaní sa prišlo k záveru, že určitý počet ďalších INN a medziproduktov, ktoré sa používajú na výrobu hotových farmaceutických výrobkov, by sa mal oslobodiť od cla a že niektoré z týchto medziproduktov by mali byť presunuté do zoznamu INN a že zoznam vybraných predpôn a prípon pre soli, estery alebo hydráty INN by sa mal rozšíriť.
(5)
Nariadením Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1) sa ustanovila kombinovaná nomenklatúra („KN“) a stanovili sa zmluvné colné sadzby Spoločného colného sadzobníka.
(6)
Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Od 1. januára 2007 Spoločenstvo rozšíri oslobodenie od cla na INN uvedené v prílohe I.
Článok 2
Od 1. januára 2007 sa zoznam predpôn a prípon, ktoré v kombinácii s INN opisujú soli, estery alebo hydráty INN, ktoré môžu byť tiež oslobodené od cla za podmienky, že sú zatriedené v rovnakej šesťmiestnej podpoložke HS ako príslušné INN, nahrádza zoznamom v prílohe II.
Článok 3
Od 1. januára 2007 Spoločenstvo rozšíri oslobodenie od cla na medziprodukty, ktoré sa používajú na výrobu farmaceutických výrobkov uvedených v prílohe III.
Článok 4
Od 1. januára 2007 sa na medziprodukty uvedené v prílohe IV nevzťahuje oslobodenie od cla.
Článok 5
V oddiele II tretej časti prílohy I k nariadeniu (EHS) č. 2658/87 (Zoznamy farmaceutických výrobkov, ktorých kvalita spĺňa podmienky pre bezcolné zaobchádzanie) sa prílohy 3, 4 a 6 zodpovedajúcim spôsobom menia a dopĺňajú.
Článok 6
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. februára 2007